
abstract

Meşteşugurile constituie, în special în perioadele de criză/recesiune, un veritabil motor de dezvoltare şi reconfigurare economică şi socială, un factor de păstrare şi valorificare a tradiţiilor unei Europei medievale a meseriilor, evident aplicate şi adecvate contemporaneităţii.  

Unul dintre domeniile care a repus Germania pe locul de promotor al dezvoltării economice europene îl constituie meşteşugurile. Conştient nu doar de extraordinara valoare adăugată cu care contribuie acestea la progresul societăţii germane în ansamblul ei, ci şi de beneficiile lor asupra mediului, asupra ideii de tradiţie, dar şi de inovaţie, guvernul federal sprijină prin toate instrumentele de care dispune această importantă ramură a economiei germane: prin sistemul de investiţii favorabil întreprinderilor meşteşugăreşti, prin sprijinul financiar pentru formarea şi dezvoltarea profesională, prin sistemul de consiliere, prin transferul de tehnologie către aceste întreprinderi, printr-o legislaţie foarte adaptată şi simplificată.

Spre deosebire de Germania, mediul meşteşugăresc nu a evoluat atât de rapid şi pozitiv în Austria, în pofida exeistenţei unei legislaţii adecvate, foarte apropiată ca idee centrală de cea germană. Aportul meşteşugurilor austriece în ansamblul economiei naţionale nu are aceeaşi pondere ca şi în Germania, fără ca aceasta să reprezinte o minimalizare sau negare a domeniului. 

Definirea termenilor. Istoric. perspective
Munca în unităţi meşteşugăreşti mici, descentralizate, respectiv asociaţiile de familie, care îşi desfăşurau activităţile îndeobşte în casa patronului/proprietarului, au constituit o trăsătură  caracteristică a meşteşugurilor tradiţionale din întreaga Europă medievală; unitatea între muncă şi casă a fost spartă însă de industrializarea de la sfârşitul secolului al 18-lea, când locul de muncă ca atare, în accepţiunea lui actuală, a fost legat strict de întreprinderile marilor oraşe, diferenţiate pe sectoare de activitate. 

Cu aceleaşi principii şi reguli generale, asociaţiile de familie ale meşteşugarilor au fost diferit denumite în diferite zone ale Europei medievale/moderne – bresle, gilde, frăţii, uniuni, ordine
.
În prezent, în ceea ce priveşte noţiunea de „meşteşug”, nu există o definire clară şi unitară, ci există o varietate, funcţie de zona geografică şi lingvistică. În aria anglo-saxonă, spre exemplu, meşteşugurile sunt desemnate sub denumirea „Arts and Crafts“, în zona francofonă se regăsesc sub forma “métiers d'art”, în zona germană „Handwerk”. 
În pofida variantelor naţionale, meşteşugurile se pot defini prin prisma unor mărci distinctive: “Fiecărui client ceea ce doreşte”
 – fiecare întreprindere meşteşugărească oferă clienţilor săi soluţii individuale; independenţă, număr mic/limitat de angajaţi. 
Meşteşugurile nu sunt statice, ci se află într-o permanentă transformare, meseriile aparţinătoare au, la rândul lor, o dinamică aparte, orientându-se către viitor, prin înglobarea tehnologiilor de ultimă generaţie.  Pentru a putea asigura viitorul şi progresul meşteşugurilor în Europa se iau în considerarea o serie de direcţii de dezvoltare generală a societăţii:
· dezvoltarea demografică va aduce schimbări la nivelul pieţelor de desfacere pentru produsele  şi serviciile meşteşugăreşti, fiind vorba aici, în egală măsură, de riscuri (pierderea clienţilor) şi şanse (oferte de servicii speciale pentru clienţii vechi). În acelaşi timp, va fi din ce în ce mai dificil să facă faţă concurenţei în ceea ce priveşte atragerea de personal cu înaltă calificare profesională; 

· capacitatea de inovare a meşteşugurilor este mai redusă decât în cazul industriei; inovaţiile constau în special în oferirea de noi soluţii de afaceri şi dezvoltare
;

· mediul concurenţial internaţional va afecta din ce în ce mai mult meşteşugurile, fiind vorba aici atât de riscuri, cât şi de şanse. 

Ca fundal al acestor tendinţe, câştigă din ce în ce mai mult teren formarea şi educaţia vocaţională a fiecărui membru al colectivităţilor meşteşugăreşti în parte. Doar prin cooptarea şi păstrarea unui personal foarte bine format şi instruit meşteşugurile pot avea o şansă în viitor; formarea şi calificarea joacă un rol esenţial pentru viitorul acestui domeniu.

Cercetările cu privire la viitorul meşteşugurilor au analizat în egală măsură şansele şi riscurile, conducând la o serie de rezultate generale:

· multe dintre întreprinderile meşteşugăreşti pot dezvolta o mare flexibilitate, activând ca întreprinderi mici şi mijlocii;

· activităţile şi produsele întreprinderilor meşteşugăreşti sunt caracterizate prin regionalitate, proprietate, autenticitate, manufacturare, transparenţă în ceea ce priveşte materialele utilizate şi modul de producţie şi se bazează mai mult pe calitate, decât pe dezvoltare; 

· întreprinderile meşteşugăreşti oferă, prin strânsele contacte cu clienţii şi atenţia sporită acordată cerinţelor acestora, soluţii individuale pentru fiecare dintre ei;

· întreprinderile meşteşugăreşti repară, modifică şi restaurează, răspunzând prin aceste activităţi ale lor,  cerinţelor de ordin ecologic şi economic;

·  domeniul meşteşugăresc este în schimbare, cuprinde întreprinderi care oferă soluţii inovative, creative şi complexe, de afaceri şi dezvoltare, în condiţiile în care întreprinderile de înaltă tehnologie se confruntă cu recesiunea;

· în contextul exploziei preţurilor la materii prime şi energie, tehnologiile de reciclare, eficienţa energetică, utilizarea minimalistă a materialelor, operaţiunile de reparare şi transformare se numără printre atuurile întreprinderilor meşteşugăreşti;

· vechii clienţi nu se mulţumesc doar cu calitatea ridicată a ofertei meşteşugăreşti, ci aşteaptă şi oferte produse şi servicii de relaxare şi divertisment.

Meşteşugurile stau astăzi sub dublul semn al adaptării şi tradiţiei, al supravieţuirii şi reuşitei
.

Austria

Situaţia meşteşugurilor în Austria

Întreprinderile mici şi mijlocii constituie baza pentru dezvoltare şi ocupare în Austria şi au, prin urmare, puternică influenţă asupra structurii economiei naţionale. 

 Considerat înainte de criză ca fiind cel mai mare angajator din Austria iar ofertele sale foarte apreciate în mediul public, mediul întreprinderilor meşteşugăreşti, mici şi mijlocii a resimţit urmările euro-crizei mult mai puternic decât marea industrie, iar polarizarea extremă în întreprinderi tari şi slabe a împiedicat o rapidă refacere economică a sectorului
. 

Întreprinderile austriece sunt în marea lor majoritate mici şi mijlocii, 88% dintre acestea având mai puţin de 10 lucrători, iar 99,8% mai puţin de 250 lucrători
. 

În cifre absolute, din circa 307.400, 92.200 sunt întreprinderi meşteşugăreşti, care asigură 562.000 locuri de muncă independente.

Veniturile realizate în mica industrie şi meşteşuguri au crescut în primele trei trimestre ale anului 2012, fiind totuşi mai scăzute decât cele realizate în anul 2011(-0,6%)
 şi mai scăzute decât cele realizate de alte sectoare ale economiei austriece. 

Cheia succesului celor mai bine clasate întreprinderi meşteşugăreşti consistă în marea lor atractivitate, care înseamnă un mixaj de specificitate, calificare, motivare a lucrătorilor, consiliere profesională de calitate, respectarea teremenelor, flexibilitate, seriozitate. Atractivitatea domeniului este motorul unei spirale a succesului, care pleacă de la o bună utilizare a resurselor şi, prin urmare, preţuri bune, ceea ce conduce la câştiguri mai mari, care, la rândul lor, conduc la acumularea de capital propriu, ceea ce înseamnă mai puţine lichidităţi, deci mai puţine probleme financiare şi, prin urmare, posibilitatea unor investiţii corecte pentru siguranţa locului de muncă sau crearea altora noi
.

Legislaţia

La baza înfiinţării şi desfăşurării unor activităţi meşteşugăreşti independente stau reglementările cu privire la comerţ şi meşteşuguri, ca activităţi independente (Gewerbeordnung - GewO) din 1994, cu modificările şi completările ulterioare
. Potrivit legii, activităţile lucrative trebuie să fie exercitate în mod independent şi regulat,  în scopul de obţine venituri sau avantaje economice; independenţa în sensul acestei legi se referă la asumarea de către meseriaş sau întreprindere a riscurilor şi costurilor. 

Exercitarea unor meserii independente/meşteşuguri se face doar de către persoanele autorizate, în sensul acestei legi, respectiv după obţinerea rezultatelor cerute la examenul de maistru (art. 20). Certificatul de maistru se obţine  pentru o meserie specifică,  sau pentru meserii foarte apropiate ca specific de meseria principală. Pentru practicarea unei alte meserii, se poate susţine un examen suplimentar şi se plăteşte o taxă suplimentară (art. 21).

Germania

În Germania, redevenită motor al creşterii economice europene, meşteşugurile constituie unul dintre pilonii de creştere şi bunăstare; politica promovată de regimul federal sprijină investiţiile pentru înfiinţarea, dezvoltarea sau consolidarea întreprinderilor meşteşugăreşti, pentru formare şi dezvoltare profesională, ca şi pentru transferul de tehnologie către aceste întreprinderi. 
Sistemul legislativ este foarte favorabil întreprinderilor meşteşugăreşti mici şi mijlocii, prin crearea unui cadru jalonat de costuri suplimentare şi birocraţie reduse, ca şi de condiţii flexibile pe piaţa muncii
. 
Meşteşugurile se bazează pe formarea a trei piloni: ucenici, calfe, maiştri, prin a căror activitate specializată îşi asigură competitivitatea în Europa
.
Locul meşteşugurilor în ansamblul economiei germane

Prin cele 1.004.232 întreprinderi
, în care sunt ocupaţi peste 5,2 milioane lucrători, meşteşugurile constituie baza existenţei şi dezvoltării clasei mijlocii în Germania. În industria meşteşugărescă lucrează personal foarte bine instruit, în sensul unei educaţii de înaltă calitate, căreia i se adaugă măsurile federale de sprijinire a învăţării pe tot parcursul vieţii. 
Formarea ca maiştri într-o meserie anume a devenit ţelul multor actuali şi viitori lucrători germani. Doar la nivelul anului 2012, 146.666 tineri au fost instruiţi în cele 147 diverse meserii ale mediului meşteşugăresc, ceea ce reprezintă 30% din totalul persoanelor cuprinse în sistemul educativ din Germania. Atractivitatea domeniului este asigurată, în mod special, prin asigurarea de risc a celor mai multe dintre meserii şi oferta foarte variată de educaţie şi formare
.

Acest fapt nu reduce meşteşugurile la simplul factor de „formator al naţiunii”, ci îl desemnează şi ca factor economic esenţial: în 2012 mediul meşteşugăresc german a realizat 501,2 mld euro din vânzările specifice
.
Oferta meşteşugurilor se adresează, în egală măsură, consumatorilor individuali, industriei şi clienţilor publici şi este îndreptată, în marea ei majoritate, către piaţa internă, doar 5% din întreprinderile meşteşugăreşti germane fiind active în afara ţării. 

În ultimii ani a crescut, însă, în ritm susţinut şi importanţa sectorului meşteşugăresc în ansamblul exporturilor. Aproape 50.000 întreprinderi meşteşugăreşti asigură astăzi o cifră de export de circa 14 miliarde de euro anual; ţintele exporturilor sunt în principal zonele cu vorbitori de limba germană din apropiere, respectiv Austria, Elveţia, Luxemburg, zonele de graniţă din Belgia, Olanda şi Danemarca. Mai mult de 40% dintre aceste firme acţionează de o parte şi de alta a graniţelor.

Doar în anul 2010, veniturile realizate de acestea au fost de circa 20 miliarde de euro. 85% din exportul întreprinderilor meşteşugăreşti sunt concentrate către 15 dintre statele membre ale UE, aproape 40% către state din Centrul şi Estul Europei; 10 % din exporturi se îndreaptă către America de Nord şi Asia
. 

Produsele meşteşugăreşti exportate constau aproape în egală măsură din mărfuri (furnizor de maşini şi piese de maşini) şi servicii (construcţii, servicii şi relaxare şi divertisment etc.). Lucrătorii  din ramurile de industrie fină sunt cu deosebire apreciaţi la nivel internaţional. 
Urmează, în ordinea preferinţelor la export şi veniturilor realizate, utilajele şi maşinile agricole (25%), constructorii de panouri şi reclame luminoase (23%).  

Întreprinderile meşteşugăreşti din domeniul cultural şi creativ din Germania  ocupă un rol important, cu cele 74 meserii specifice, ce se desfăşoară în 55.000 întreprinderi. Domeniile de activitate ale întreprinderilor din aria culturii şi creativităţii sunt, printre altele, restaurarea şi refacerea patrimoniului cultural, conservarea tehnicilor tradiţionale, design, construcţii culturale, artă manuală, realizare/construire de instrumente muzicale, prestări de servicii creative etc.
Educaţia pentru meşteşuguri

Cadrul legal este asigurat de Legea pentru învăţământul profesional  (Berufsbildungsgesetz  - BBiG)
. Educaţia profesională în Germania se desfăşoară într-un sistem dual: tinerii învaţă atât în întreprinderi, cât şi în cadrul şcolilor profesionale (art. 2). Cursurile şcolilor profesionale se desfăşoară, în funcţie de meserie, între doi şi trei ani şi jumătate. Întreprinderea suportă costurile de formare şi plăteşte o indemnizaţie cursanţilor (art. 17). În cele mai multe meserii, cuantumul sumei alocate pentru educaţia profesională se împarte între angajatori şi sindicate. Având în vedere diferenţele regionale şi cele privitoare la specificul meseriilor, nu există o sumă fixă pentru formarea profesională. 

Consilierea în meşteşuguri

Ministerul Federal pentru Economie şi Energie (BMWi) susţine 460 funcţii de consiliere pentru meşteşuguri; activitatea de consiliere se execută în baza prevederilor reglementărilor federale referitoare la susţinerea consilierii întreprinzătorilor din domeniul meşteşugurilor prin camerele de meserii şi uniunile profesionale din ianuarie 2002
 şi este considerată a fi unul dintre cele mai importante instrumente pentru îmbunătăţirea performanţelor şi competitivităţii micilor întreprinderi. Consilierea este neutră şi confidenţială, consilierii sunt independenţi şi nu urmăresc prin desfăşurarea acestei activităţi interese financiare, sunt specializaţi pe diferite domenii de activitate, ca şi în domeniul dreptului. Activitatea cea mai frecventă de consiliere s-a îndreptat, la nivelul anului 2011, către direcţiile „înfiinţarea şi conducerea unei întreprinderi“, „finanţare“, „calcularea veniturilor şi cheltuielilor“.

Sprijinul ministerului pentru fiecare consilier şi lucrător la punctele de informare pentru întreprinderile meşteşugăreşti constă într-o retribuţie de maxim 24.000 euro pe an
. 

Cercetarea în folosul meşteşugurilor. Institutul german pentru meşteşuguri

Institutul german pentru meşteşuguri - Deutsche Handwerksinstitut (DHI) – a fost înfiinţat de către Ministerul Federal pentru Economie şi Energie şi este sprijinit financiar de către landuri. În subordinea sa se află cinci institute de cercetare regionale, a căror activitate atinge un spectru variat de tematici (transfer de tehnologie, probleme economice şi sociale, probleme de drept, formare profesională) şi care se materializează în propuneri preluate şi transpuse în practică de către Camera de meserii federală sau de către ministerele economice de la nivel federal sau de la nivelul landurilor
.

Inovaţii şi transfer de tehnologie în sprijinul meşteşugurilor

Întreprinderile meşteşugăreşti mici şi mijlocii profită cu deosebire de transferul de tehnologie promovat de la nivel federal dar, în acelaşi timp, oferă o contribuţie deosebită la mediul inovativ german, contribuind astfel, în mod semnificativ, la rezolvarea problemelor ridicate de industrie şi clienţii finali, prin aplicarea cunoştinţelor meşteşugăreşti şi calităţii serviciilor specifice, coroborate cu tehnologiile moderne. Ministerul Federal pentru Economie şi Energie susţine eforturile de inovare ale întreprinzătorilor din domeniul meşteşugurilor cu oferte specifice variate, cu ajutorul instrumentelor de informare, consiliere, sprijin şi finanţare.

În acest sens un rol important îl joacă portalul cu informaţii specifice (Fachinformationsportal BISTech), care funcţionează ca platformă centrală pe care se regăsesc oferte, parteneri de afaceri, propuneri de inovaţii, cereri de finanţare, oferte de finanţare; o altă ofertă a portalului este constituită de „planificatorul de inovaţii“, prin intermediul căruia se structurează şi se pun în aplicare proiectele noi
. 
Importanţa meşteşugurilor rezultă, pe de o parte, din rolul lor ca mediator de tehnologie, pentru răspândirea căreia în diferitele meserii sunt responsabile şi, pe de altă parte, ele însele sunt conectate la noile tendinţe de dezvoltare şi au, în rândurile proprii, cercetători şi inovatori, care pot intra pe piaţă cu noile lor produse şi servicii
.
Mărimea întreprinderilor, sistemul ierarhic, calificarea lucrătorilor, flexibilitatea şi viteza de reacţie constituie avantaje deosebite pentru meşteşuguri. Există, evident, şi dezavantaje: costurile pentru inovaţii nu pot depăşi un nivel fix, lipsa de personal face greu startul unor proiecte inovative, costurile sunt mari şi finanţarea implică greutăţi greu de depăşit de întreprinderile meşteşugăreşti mici. 

Cadrul legal al meşteşugurilor în Germania

Legea meşteşugurilor (Handwerksordnung (HwO)
 cuprinde reglementarea celor 147 meserii, organizarea şi funcţionarea Camerelor de meserii. Cu toate că Legea a cunoscut recent o revizuire, nu se contestă necesitatea unui cadru politico-legislativ pentru întreţinerea standardelor de calitate, asigurarea protecţiei consumatorului şi, în special, pentru menţinerea unui înalt nivel al pregătirii profesionale. Camerele de meserii din Germania au primit importante atribuţii în domeniul pregătirii profesionale: ţin registrul ucenicilor, monitorizează întreprinderile meşteşugăreşti pentru a îndeplini anumite condiţii minimale în vederea pregătirii ucenicilor, organizează module de egalizare a cunoştinţelor pentru ucenici în cadrul centrelor proprii de pregătire, cât şi cursuri de perfecţionare pentru calfe şi maiştri, organizează examenele de calfă şi de maistru.

Potrivit legii, practicarea independentă a unei meserii ca activitate lucrativă stabilă este permisă doar persoanelor fizice şi juridice şi meşteşugarilor independenţi, înregistraţi în Registrul de meserii. Activitatea lucrativă este o întreprindere meşteşugărească dacă se îndeletniceşte cu/şi cuprinde în totalitate o meserie  aşa cum este ea definită în anexa legii sau dacă exercită activităţi care sunt esenţiale pentru respectiva meserie (denumite în lege activităţi esenţiale).
Prevederile legii referitoare la meseriaşii independenţi se aplică, de asemenea, activităţilor meşteşugăreşti din federaţie, landuri, comune sau la cele aparţinând altor persoane juridice de drept public, în cadrul cărora produsele sunt executate manual şi sunt destinate desfacerii, serviciilor care sunt executate în cadrele mai sus descrise, activităţilor meşteşugăreşti auxiliare, care sunt legate de o activitate de aprovizionare sau de altă natură aparţinând unităţilor publice.

Evidenţa tuturor meseriaşilor independenţi, cu meseria practicată de ei, sau cu menţionarea tuturor meseriilor pe care le practică, este realizată şi actualizată permanent de către Camera de meserii, prin intermediul Registrului de meserii. 
În Registru este înscris cel care a trecut examenul de maistru în meseria practicată de el sau într-o meserie întrudită cu aceasta, examen de cel puţin aceeaşi valoare cu alte examene susţinute în cadrul sistemului german de învăţământ, examenul de calfă în meseria ce urmează a fi exercitată, sau într-una înrudită cu aceasta, sau a luat examenul final în meseria de instructor, corespunzător meseriei ce urmează a fi exercitată, sau a practicat minim 3 ani meseria respectivă sau una înrudită cu aceasta. 

Înregistrarea în Registrul de meserii se face la cerere sau din oficiu. La înregistrare, Camera de meserii emite o atestare – Carta de meserii. În Carta de meserii se trec numele şi adresa meseriaşului independent, sediul activităţii, meseria care se practică şi, în cazul exercitării mai multor meserii, menţionarea acestora. Cuantumul taxei pentru emiterea Cartei este stabilit de către Camera de meserii cu aprobarea autorităţii de cel mai înalt nivel din land. 
Ministerul Federal al Economiei stabileşte prin reglementarea legală, cu acordul Consiliului Federal, ce meserii sunt apropiate, astfel ca stăpânirea uneia să facă posibilă exercitarea profesională a principalelor activităţi ale celeilalte/celorlalte meserii înrudite. De asemenea, Ministerul Federal al Economiei este împuternicit, cu acordul Consiliului Federal, să ia măsuri pentru punerea în aplicare şi respectarea directivelor UE cu privire la libertatea de stabilire şi libera circulaţie a serviciilor şi să respecte Acordul cu Comunitatea Economică Europeană, conform cărora cetăţenii statelor membre UE sau ai unor state membre ale CEE au dreptul la autorizarea excepţională pentru înregistrarea în Registrul de meserii în afara cazurilor menţionate în lege. 

Pe lângă activităţile lucrative independente, sunt definite în lege activităţile independente asemănătoare meseriilor: activităţi exercitate într-o formă lucrativă asemănătoare unei meserii şi care, de altfel, sunt prezentate în anexele legii.
Persoanele care încep sau încheie o activitate lucrativă independentă asemănătoare unei meserii, trebuie să comunice imediat Camerei de meserii în al cărei sector se află sediul activităţii.

În ceea ce priveşte angajarea şi instruirea, legea permite angajarea ucenicilor (persoane aflate în curs de formare profesională) numai de către persoane adecvate. Ucenicii sunt instruiţi doar de către cei care sunt consideraţi apţi pentru aceste activităţi, atât din punct de vedere profesional, cât şi din punct de vedere personal. 
Persoanele adecvate din punct de vedere profesional pentru meserie/meserii sunt considerate, în sensul legii, cele care au absolvit cu examen cursurile unei instituţii germane de învăţământ superior sau ale unei şcoli germane de inginerie, publică sau recunoscută de stat; diploma astfel obţinută se poate echivala cu cea obţinută într-un alt stat membru UE sau CEE. De asemenea, sunt considerate adecvate persoanele care au absolvit examenul recunoscut al unui centru de perfecţionare, care au trecut examenul de calfă sau un examen similar. 

În scopul realizării unei instruiri unitare şi coordonate, adaptate cerinţelor actuale ale societăţii, Ministerul Federal al Economiei, în acord cu Ministerul Federal pentru Învăţământ, Ştiinţă, Cercetare şi Tehnologie, poate recunoaşte în mod oficial profesii ale unei meserii prevăzute în anexa legii şi poate emite ordonanţe pentru instrucţie. 

Meşteşugarii independenţi care practică aceeaşi meserie sau meserii apropiate din punct de vedere profesional şi economic se pot constitui într-o corporaţie meşteşugărească, în cadrul unui anumit sector, pentru promovarea intereselor lor comune. Pentru  fiecare meserie se poate constitui, în acelaşi sector, o singură corporaţie, singura îndreptăţită să poarte denumirea legată de meseria pentru care s-a constituit. De asemenea, pentru reprezentarea intereselor meseriei se pot constitui Camerele de meserii.

Potrivit anexelor legii, activităţile lucrative care se execită ca meserii sunt integrate în 7 grupe: 
· grupa de meserii în construcţii şi finisare în construcţii (zidar, betonier, sobar şi constructor de instalaţii pentru încălzirea aerului, dulgher, învelitor de case, lucrător rutier/drumar, lucrător în izolaţii termice, frigotehnice şi sonice, mozaicar, faianţar, constructor de ciment în mozaic şi blocuri de beton, cioplitor şi sculptor în piatra, coşar etc.); 
· grupa  de meserii  electrice şi în metalurgie (lucrător metalurgist, constructor de caroserii şi vehicule, tehnician în informatică, armurier, ceasornicar, gravor, forjor în aur şi argint); 
· grupa de meserii lucratori în lemn; 
· grupa de meserii în domeniul îmbrăcăminţii, textilelor, pielăriei (modistă, ţesător, lucrător de vele etc.); 
· grupa  de meserii în domeniul produselor alimentare (brutar, cofetar, măcelar, berar şi lucrator la instalaţia pentru malţ etc.);  
· grupa de meserii pentru ingrijirea sănătăţii, îngrijirea corporală, precum şi în  domeniul chimic şi curăţătorie (optician oculist, acustician – proteze auditive, tehnician ortopedie, cizmar ortoped etc.); 
· grupa de meserii în sticlă, hârtie, ceramică şi altele (sticlar, suflător de sticlă şi constructor aparate de sticlă, pictor pe sticlă şi porţelan, fotograf, tipograf, constructor de instrumente muzicale). 
În ceea ce priveşte activităţile lucrative care pot fi asimilate meseriilor, acestea sunt şi ele cuprinse în anexa legii şi sunt reunite tot în 7 grupe : 
· grupa de meserii construcţii şi finisare în construcţii (împletitor în fier, asfaltator, cu excepţia şoselelor, montator în construcţii subterane, lucrător în protecţia lemnului şi a clădirilor, găuritor şi tăietor în beton, pictor şi  decorator la teatru); 
· grupa de meserii în prelucrarea metalelor (fabricarea de suporturi din sârmă pentru scopuri decorative în confecţii speciale, şlefuitor şi polizator în metal, curăţitor de canale şi conducte); 
· grupa de meserii lucrători în lemn (manipulator de buşteni, constructor de scări din lemn); 
· grupa de meserii în domeniul îmbrăcăminţii, textilelor şi pielăriei (cusător de decoraţiu, împletitor de covoare, împletitor de dantelă, cusător de costume de teatru); 
· grupa de meserii din domeniul produselor alimentare (măcelar pentru organe interne, tranşator de carne); 
· grupa de meserii din domeniul îngrijirii sănătăţii, a corpului precum şi din domeniul chimic şi al curăţătoriei (apreteuri, decateuri, curăţitor de covoare, cosmetician, preparator de măşti cosmetice); 
· grupa alte meserii (gropar, lucrător de abajururi, acordor de piane, recuziter, litograf). 

